**Pályázat az ELTE TTK HÖK sportbiztosi tisztségére**

**Bemutatkozás**

Zakariás Barbara vagyok, másodéves földtudós hallgató térképész szakirányon. Tavaly óta képviselőként és mentorként volt alkalmam belelátni a HÖK működésébe, és idén is szeretném segíteni a kar munkáját minden téren. Mivel szívügyem a sport szeptembertől elkezdtem járni sportcsoport ülésekre, és úgy gondoltam, hogy nem csak csinálni, hanem szervezni is szeretném. Jelenleg az ELTE kézilabdacsapatát erősítem, de számos más csapat- és labdajátékban otthonosan mozgok. Első évemet végeztem a PPK sportszervező szakán, így a sportcsoport üléseinek látogatása mellett ott még inkább részletes képet kapok, hogy milyen összetett dolog a hallgatók sportéletének megszervezése, fenntartása és javítása.

**Motiváció**

Nyilván való, hogy a hallgatók számára a tanulmányaikon kívül az egyik legfőbb elfoglaltságot (a bulik mellett) a sport jelenti. Ezért fontos, hogy a karon minden mozogni vágyó hallgató megtalálja a neki legmegfelelőbb lehetőséget a sportolás kielégítésére.

Kis Róbert által egyre jobban beleláttam a karon történő sportügyekbe (pályázás, rendezés, igényfelmérés), és nagyon megtetszett, hogy egy lendületes, dolgos csapat részese lehettem. Az ő elveivel egyetértve és azokra alapozva szeretném a legjobbat kihozni magamból és az egész TTK-ból a következő egy évben, ami a sportolást illeti.

**Fő feladatok**

Az elképzeléseim alapját a hagyományok és az év közben készített felmérésekből levont következtetések (TTK sportkérdőív, XXIV. 5vös 5km kérdőív) képezik megspékelve néhány újdonsággal az alábbiak szerint:

**Együttműködés, hirdetés**

A sportélet szervezését, fejlesztését nem lehet lekorlátozni csupán a karra. Létszükséges, hogy más karokkal, összegyetemi és városi szervezetekkel karöltve alakítsuk ki a kínált lehetőségeinket. A sportösztöndíjasok által egyetemi szinten nagy létszámú tömegbázisra építhetünk, a velük való kommunikáció fontosságát hangsúlyozva szeretném a jó kapcsolatokat kiépíteni. Az EHÖK, BEAC, Sport Kft., ELTE SE és a TTK HÖK közötti kapcsolattartás elengedhetetlen a jó csapatmunkához, így a vezetőségekkel való megismerkedést előtérbe helyezném. A karon szeretnék minél több hallgatót bevonni a sportcsoportba hiszen „több szem, többet lát” alapon terveinket gördülékenyebben, hatékonyabban lehet úgy véghezvinni. Egy kiváló csapathoz tartozás öröméről nem is beszélve!

**Lehetőségek kiterjesztése**

A TTK sportkérdőívből kiderült, hogy kari szinten nagy igény van arra, hogy kedvezményesen tudjanak a hallgatók uszodába járni. Ezt személyes tapasztalatom alapján csak alátámasztani tudom, így mindenképp támogatandónak és felkarolandónak érzem az úszás lehetőségeinek fejlesztését az egész egyetem hallgatói számára. Ezért szeretném, ha a jövőben lehetőséget kapnának hallgatótársaim arra, hogy bármikor csobbanjanak egyet egy közeli uszodában anélkül, hogy választaniuk kelljen a sportolás és bármi más között anyagi helyzetük miatt. A sportkérdőívet kitöltők 41%-át hátráltatja az anyagi helyzetük abban, hogy rendszeresen sportoljanak, ami véleményem szerint tarthatatlan. Ha azt szeretnénk, hogy egészséges, sportoló társadalom legyünk, mindenkinek biztosítani kell a lehetőséget, hogy ezt megtehesse. Nekünk pedig ösztönözni a hallgatókat, hogy ezzel éljenek is!

Természetesen az alkalmanként mozogni vágyókra is kell gondolni, akik egyszer-egyszer a társaság, a játék kedvéért mozdulnának meg. Hatalmas közösségformáló ereje van az együtt sportolásnak, amire mindig szükség van (pl. foci majális). Erre egy kari csapatépítő sportnapot képzelek el, amelyre a HÖK közeli személyeken túl a kar többi hallgatóját is invitálnánk.

**SportPont Program**

A tavaszi 5vös 5km-en megjelent a Magyar Egyetemi- és Főiskolai Sportszövetség és a HÖOK tömegsportot népszerűsítő SportPont Programja. Ennek célja, hogy minél több regisztrált hallgatót érjenek el, a sportprogramokat népszerűsítve tömegeket mozgassanak meg. Ez nagy lehetőség lenne a kari sportélet fellendítésében, hiszen az 5vös 5km éppen ilyen esemény. A SportPont Programban dolgozva megláthattam, hogy mi az, ami a hallgatókat vonzza. Az elmúlt félév során a MEFS-nél szerzett tapasztalataimból merítve és velük együttműködve szeretném kitárni a kapukat a sportolni vágyó nem csak TTK-sok előtt.

**Érdeklődés felkeltése**

Sokan talán nem tudják, miről is szól a sport, mi a titka annak, hogy ennyien művelik. Amellett, hogy egészségmegőrző, testformáló funkciója van, nagyon sokan elfelejtik, hogy nevelő, jellemépítő is egyben. Ezt szeretném sokakhoz eljuttatni, és bemutatni a sportvilág szépségeit. Mindezt elismert sportolók, sporthoz közeli személyek alkalmankénti meghívásával tervezem megvalósítani, akik reményeim szerint felkeltenék a nem sportoló hallgatók figyelmét is.

**Rendezvények**

A nagy számú hallgatót megmozgató sporteseményeinket folytatva esetleges megválasztásom esetén törekedni fogok a szélesebb körben való kiterjesztésükre.

* XXV. Jubileumi 5vös 5km

A soron következő 5vös 5km hatalmas bizonyítási lehetőség mindenkinek az egész karon. Most megmutathatjuk, hogy milyen nagy tömeget tudunk megmozgatni eme hagyományos futóversenyünkön, melynek szervezését az ELTE Polythlon szakosztállyal közösen képzelem el. Célom, hogy ne csupán egy futásról legyen szó, hanem egy egész délutánt átölelő sportrendezvényről (több mint 500 résztvevővel). Az elmúlt tavasszal elkezdtük a középiskolások bevonását, amelyre célszerű nagy hangsúlyt fektetni, hiszen ők a jövő generációja. Különleges programokkal fel lehet kelteni az érdeklődésüket (pl. trükkös bringák kipróbálása, egyéb attraktív sport bemutatása akár a helyszínen).

A hosszútávfutáshoz közel álló tájfutás is kihívás lehet egyesek számára, kellően meghirdetve az 5vös 5km előversenye lehetne egy, a Campuson megrendezett tájfutás.

Az esetlegesen mozogni nem vágyóknak is készülhetnénk programokkal (pl. már szokássá vált olimpikonokkal történő beszélgetőest, látványos sportági bemutatók, 25 db-ból álló 5vös 5km-es pólókiállítás). Az érmeseket pedig egy klassz dobogón jutalmazhatnánk meg, melynek felkutatása folyamatban van.

* Éjszakai Sport, Fit Night, Sárga 70 teljesítménytúra

A sportösztöndíjasok és az EHÖK sportbizottságának munkáját segítve szeretnék az összegyetemi sportprogramok szervezésében és lebonyolításában is részt venni.

**Pályázatok**

Fontos kiemelni, hogy a hallgatóknak milyen pályázási lehetőségeik vannak a sport tekintetében is. Még inkább a szemük elé kell tárni, hogy a rendszeres sportolásukat és a versenysportban eredményeket elérőket is támogatjuk. Továbbá fontos, hogy azon tanulók akik mind tanulmányilag, mind a sport terén kiemelkedően teljesítenek a megfelelő háttértámogatást kapják meg az egyetemtől és az önkormányzattól is azáltal, hogy a Jó tanuló, Jó sportoló ösztöndíjat külön figyelemmel hirdetnénk.

**Zárszó**

Ahhoz, hogy jó alapokra építve tudjunk működni az egyetemen és a TTK-n belül, már a kezdeti időszakban fel kell kelteni a hallgatók érdeklődését. Több gólyatáborba el kell látogatni ahhoz, hogy minél több embert buzdítani lehessen (főleg a sportnapok révén), hogy ne csak hallgassanak, mozduljanak is!

Sportolói lendületességemmel, a sport iránti alázatommal és elkötelezettségemmel szeretnék hozzájárulni a kar sportbiztosi tisztségének betöltésével járó feladatok elvégzéséhez és az azon túlmutató lehetőségek megragadásához.

Budapest, 2013. július 3. Zakariás Barbara